କେନ୍ଦ୍ରାପଡ଼ା, ଅଗଷ୍ଟ ୨୫(ଲୋକାଲ ୱାୟାର): ଲଘୁଚାପ ପ୍ରଭାବରେ ପାଞ୍ଚ ଦିନ ବର୍ଷା ଲାଗି ରହିବାରୁ କେନ୍ଦ୍ରାପଡା ଜିଲ୍ଲା ଓ ଆଖପାଖ ଅଂଚଳର ପରିବା ଫସଲ ନଷ୍ଟ ହୋଇ ଯାଇଥିବାରୁ ପନିପରିବା ଦର ବୃଦ୍ଧି ପାଇଛି ।
ମୂଳା, ଭେଣ୍ଡି, ବିନ୍ସ, ବାଇଗଣ, ପୋଟଳ, ଜହ୍ନି, ଛଚିନ୍ଦ୍ରା ଓ ଅନ୍ୟ ଋତୁକାଳୀନ ପରିବା ବର୍ଷାରେ ନଷ୍ଟ ହୋଇଯାଇଛି । ଭୂତଳ ଜଳ ସ୍ତର ବଢୁଥିବାରୁ ପୂର୍ବରୁ ହୋଇଥିବା ଫସଲ ମଧ୍ୟ ନଷ୍ଟ ହେବାକୁ ବସିଲାଣି ।
ଅଦିନିଆ ବର୍ଷା ଯୋଗୁଁ ବାଇଗଣ, ପୋଟଳ ଓ ଅନ୍ୟ ପରିବାରେ ପୋକ ଲାଗିବା ଆଶଙ୍କା ରହିଛି ବୋଲି ପଟ୍ଟାମୁଣ୍ଡାଇର ପରିବା ଚାଷୀ ମହେନ୍ଦ୍ର ସାହୁ କହିଛନ୍ତି ।
ଗତ ସପ୍ତାହରେ ବାଇଗଣ କିଲୋ ପ୍ରତି ୨୦ ଟଙ୍କା ଥିବା ବେଳେ କେନ୍ଦ୍ରାପଡ଼ା ବଜାରରେ ଏବେ କିଲୋ ୩୦ ଟଙ୍କାରେ ବିକ୍ରି ହେଉଛି । ପୋଟଳ କିଲୋ ପ୍ରତି ୪୦ ଟଙ୍କା ହୋଇଛି ।
ହେଲେ ପାଞ୍ଚ ଦିନ ପ୍ରବଳ ବର୍ଷା ଯୋଗୁଁ ଫସଲ ନଷ୍ଟ ହୋଇଯିବାରୁ ଦାମ ବଢିଛି ବୋଲି କେନ୍ଦ୍ରାପଡ଼ାର ପରିବା ବିକ୍ରେତା ମହମ୍ମଦ ଅଜିଜୁଦ୍ଦିନ କହିଛନ୍ତି ।
କଖାରୁ, ଭେଣ୍ଡି ଭଳି ପରିବା ଦାମ ଦୁଇଗୁଣ ବଢିଛି । କ୍ଷତି କମାଇବାକୁ ଚାଷୀମାନେ କଷି ପରିବା ତୋଳି ବିକ୍ରି କରୁଥିବାରୁ ଚାହିଦା ଓ ଦାମ ବଢିଛି ବୋଲି କେନ୍ଦ୍ରାପଡ଼ାର ପରିବା ବ୍ୟବସାୟୀ ବିଜୟ ସାହୁ କହିଛନ୍ତି ।
ମେ ମାସରେ ହୋଇଥିବା ଅମ୍ଫାନ ବାତ୍ୟା ଯୋଗୁଁ ପରିବା ଚାଷୀ କ୍ଷତିଗ୍ରସ୍ତ ହୋଇଥିଲେ । ଟିକେ ଅଂଟା ସଳଖିବା ବେଳକୁ ଅଦିନିଆ ବର୍ଷା ସେମାନଙ୍କ ସ୍ଥିତି ବିଗାଡ଼ି ଦେଇଛି ।
ଚାଷୀ ଅସୁବିଧାରେ ଥିବା ବେଳେ ପ୍ରଶାସନ କେବଳ ପ୍ରତିଶ୍ରୁତି ଦେଇ କାମ ସାରିଛି ବୋଲି କେନ୍ଦ୍ରାପଡ଼ାର କୃଷକ ନେତା ଉମେଶ ଚରଣ ସିଂହ ଅଭିଯୋଗ କରିଛନ୍ତି ।
ଏ ନେଇ କେନ୍ଦ୍ରାପଡ଼ା ଉଦ୍ୟାନକୃଷି ବିଭାଗର ଉପନିଦେ୍ର୍ଦଶକ କନ୍ଦ ଜେନାଙ୍କ ସହିତ ଯୋଗାଯୋଗ କରିବାରେ ସେ କହିଛନ୍ତି ଲଗାଣ ବର୍ଷା ଯୋଗୁଁ ପରିବା ଚାଷୀ ବ୍ୟାପକ କ୍ଷତିଗ୍ରସ୍ତ ହୋଇଛନ୍ତି । କ୍ଷୟକ୍ଷତି ଆକଳନ କରି ଆମେ ସରକାରଙ୍କୁ ରିପୋର୍ଟ ପଠାଇବୁ ।
